Oficiālais Vēstnesis L 203 , 28/07/2001 Lpp. 0016 - 0017



Padomes Lēmums (2001. gada 23. jūlijs), kas groza Lēmumu 90/424/EEK par izdevumiem veterinārajā jomā (2001/572/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, ņemot vērā Padomes 1990. gada 26. jūnija Lēmumu 90/424/EEK par izdevumiem veterinārajā jomā [1], jo īpaši tā 24. panta 1. un 2. punktu, ņemot vērā Komisijas priekšlikumu, tā kā: (1) Lēmumā 90/424/EEK ir noteiktas iespējamās Kopienas finanšu iemaksas to slimību novēršanai un apsekošanai, kuras uzskaitītas minētajam lēmumam pievienotajā sarakstā. (2) Šo sarakstu var papildināt vai grozīt, ņemot vērā veselības stāvokļa attīstību Kopienā. (3) Lašu infekciozā anēmija ir jauna slimība, kas pirmo reizi Kopienā parādījās 1998. gadā un kas var radīt lielus zaudējumus lašu audzēšanas nozarei. (4) Lašu infekciozo anēmiju ir svarīgi kontrolēt, lai novērstu tās tālāku izplatību uz citiem apgabaliem. (5) Infekciozais katarālais drudzis ir posmkāju pārnēsāta aitu, kazu, liellopu un citu atgremotāju vīrusu slimība. (6) Infekciozais katarālais drudzis starptautiskā līmenī ietekmē jutīgu sugu dzīvu dzīvnieku pārvietošanu, tā kā tas ir iekļauts Pasaules Dzīvnieku veselības organizācijas A sarakstā. (7) 1998. gadā infekciozais katarālais drudzis no ārzemēm iekļuva Kopienas teritorijā un izplatījās ar inficētu slimības pārnēsātāju starpniecību. (8) Daži apgabali Eiropas Savienībā klimatisko apstākļu dēļ ir uzskatāmi par augstas bīstamības apgabaliem infekciozā katarālā drudža izplatībai. (9) Lēmumā 90/424/EEK ir noteikti ārkārtas pasākumi, ko izraisa infekciozā katarālā drudža uzliesmojumi. Apsekošanas un atsevišķiem kontroles pasākumiem, tostarp vakcinēšanai pret infekciozo katarālo drudzi augstas bīstamības apgabalos vai apgabalos, kur slimība ir endēmiska, nepieciešama arī Kopienas finanšu iemaksa. (10) Ņemot vērā šo attīstību, attiecīgajam sarakstam ir jāpievieno lašu infekciozā anēmija un infekciozais katarālais drudzis, lai varētu saņemt Kopienas finanšu iemaksas šo slimību izskaušanas un apsekošanas programmu īstenošanai. Infekciozā katarālā drudža gadījumā ir jāpieņem īpaši kritēriji, lai ļautu īstenot Lēmuma 90/424/EEK 24. panta 1. punktā noteikto finansiālo pasākumu. (11) Lai varētu pretendēt uz Kopienas finanšu iemaksu, ir jāievēro attiecīgas prasības Lēmumā 90/424/EEK un — attiecībā uz lašu infekciozo anēmiju — Padomes 1993. gada 24. jūnija Direktīvā 93/53/EEK, ar ko ievieš Kopienas obligātos pasākumus atsevišķu zivju slimību izplatības novēršanai [2]. (12) Padomes 1999. gada 17. decembra Regula (EK) Nr. 2792/1999, kas nosaka sīki izstrādātus noteikumus un kārtību attiecībā uz Kopienas struktūrpalīdzību zivsaimniecības nozarē [3], jo īpaši tās 15. panta 3. punkta g) apakšpunkts ir atbilstīgs juridiskais pamats finansiālas palīdzības nodrošināšanai attiecībā uz lašu infekciozo anēmiju; tādēļ ir piemērojami III sadaļas noteikumi Padomes 1999. gada 21. jūnija Regulā (EK) Nr. 1260/1999, kas nosaka vispārīgus noteikumus par struktūrfondiem [4], atkāpjoties no Lēmuma 90/424/EEK 24. panta 5. punktā, 6. punkta otrajā teikumā, 8. un 9. punktā paredzētajiem noteikumiem. (13) Tāpēc ir jāgroza Direktīva 90/424/EEK, IR PIEŅĒMUSI ŠO LĒMUMU. 1. pants Lēmuma 90/424/EEK pielikumā 1. grupai pievieno šādus ievilkumus: "— lašu infekciozā anēmija [5], — infekciozais katarālais drudzis endēmiskos vai augstas bīstamības apgabalos [6] . 2. pants Šis lēmums ir adresēts dalībvalstīm. Briselē, 2001. gada 23. jūlijā Padomes vārdā — priekšsēdētāja A. Neyts-Uyttebroeck [1] OV L 224, 18.8.1990., 19. lpp. Lēmumā jaunākie grozījumi izdarīti ar Regulu (EK) Nr. 1258/1999 (OV L 160, 26.6.1999., 103. lpp.). [2] OV L 175, 19.7.1993., 23. lpp. Direktīvā jaunākie grozījumi izdarīti ar 1994. gada Pievienošanās aktu. [3] OV L 337, 30.12.1999., 10. lpp. [4] OV L 161, 26.6.1999., 1. lpp. [5] Slimību izplatības ierobežošanas pasākumi attiecībā uz lašu infekciozo anēmiju var pretendēt uz Kopienas finanšu iemaksu vienīgi saskaņā ar Regulas (EK) Nr. 2792/1999 (OV L 337, 30.12.1999., 10. lpp.) 15. panta 3. punkta g) apakšpunktu. Šādiem pasākumiem ir piemērojami 1999. gada 21. jūnija Regulas (EK) Nr. 1260/1999, kas nosaka vispārīgus noteikumus attiecībā uz struktūrfondiem (OV L 161, 26.6.1999., 1. lpp.), III sadaļas noteikumi, atkāpjoties no šā lēmuma 24. panta 5. punktā, 6. punkta otrajā teikumā, 8. un 9. punktā paredzētajiem noteikumiem. [6] Par pasākumiem infekciozā katarālā drudža apkarošanai arī var pretendēt uz Kopienas finanšu iemaksu saskaņā ar 24. panta 1. punktu par zaudējumiem, kas ciesti sakarā ar dzīvnieku nāvi šīs slimības rezultātā, un par to lemj atbilstoši 41. pantā noteiktajai procedūrai" --------------------------------------------------